钦定古今图书集成/历象汇编/庶征典/第108卷 > 后晋
## 钦定古今图书集成/历象汇编/庶征典/第108卷 > 后晋

### 高祖天福六年饥

按《五代史晋高祖本纪》，不载。　按《册府元龟》，“六年四
月，齐、鲁民饥。”

### 出帝天福八年大饥

按，《五代史晋出帝本纪》：“八年，天下饥，河南谷价暴加，
人多饥殍。”

### 开运元年大饥

按《五代史晋出帝本纪》云云。　按《册府元龟》，开运元
年九月诏曰：“朕虔承顾命，获嗣丕基。常惧颠危，不克
负荷。宵分日昃，罔敢怠荒。夕惕晨兴，每怀祗畏。但以
恩信未著，德教未敷。理道不明，咎征斯至。向者频年
灾沴，稼穑不登。万姓饥荒，道馑相望。上天垂谴，凉德
所招。言念于此，寝食何安。得不省过兴怀，侧身罪己。
载深减损，思召和平，非理费用，一切禁止。”於戏！继圣
承祧，握枢临极，昧于至道，若履春冰。属以天灾流行，
国步多梗，因时致惧，引咎推诚，期于将来，庶几有补。
更赖王公将相，贵戚豪宗，各启乃心，率由兹道，共臻
富庶，以致康宁。凡百臣僚，宜体朕意。